Diari Oficial de la Generalitat Valenciana


Sumari del DOGV 5512, del 15-05-2007 (2007/6006)

ORDE de 20 de març de 2007, de la Conselleria d'Agricultura, Pesca i Alimentació, per la qual s'establixen ajudes compensatòries pels costs de prevenció i eradicació de salmonel·losi en gallines ponedores.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5512

Data del DOGV
:   15-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/6006


Data del document
:   20-03-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * medicina preventiva
    * malaltia infecciosa
    * ocell de corral ponedora
    * suport econòmic
    * ajuda pública

La producció ramadera ha de realitzar-se en condicions que garantisquen la salut pública, de manera que els productes obtinguts no menyscaben en cap cas la salut del consumidor final i eviten, a més a més, l'extensió de malalties específiques del bestiar per a protegir, per tant, els interessos dels ramaders en conjunt.  
El sector de les gallines ponedores, per les característiques específiques del producte que posen en el mercat, mereix una atenció especial des del punt de vista sanitari, que es reflectirà pròximament en l'entrada en vigor de normativa europea més exigent quant al control de malalties, en particular de les zoonosis.  
En l'Orde PRE/1377/2005, de 16 de maig, s'establixen mesures de vigilància i control de determinada salmonel·losi en explotacions de gallines ponedores, a l'efecte de l'establiment d'un programa nacional, unes mesures que poden conduir al sacrifici dels animals afectats.  
La normativa comunitària sobre ajudes estatals al sector agrari accepta el pagament d'ajudes als ramaders a fi de compensar els costs de prevenció i eradicació de malalties animals quan s'emmarquen en un programa destinat a previndre, controlar o eradicar una malaltia, com és el cas. La salmonel·losi és, a més a més, una malaltia especialment preocupant pel seu caràcter zoonòtic.  
El Ministeri d'Agricultura, Pesca i Alimentació va publicar el Reial Decret 1260/2005, pel qual s'establixen ajudes per als escorxadors que sacrifiquen gallines afectades o sospitoses de salmonel·losi, però la seua aplicació a la Comunitat Valenciana ha sigut nul·la perquè no hi ha hagut cap escorxador que haja participat en este tipus de sacrificis.  
En esta situació, s'ha considerat necessari establir unes ajudes de caràcter compensatori pels costs de prevenció i eradicació de salmonel·losi en gallines ponedores per mitjà de la prestació de servicis subvencionats, dirigida a les associacions o entitats que despleguen la seua activitat en el sector avícola de la Comunitat Valenciana i que presten servicis als titulars de les explotacions.  
Estes ajudes s'ajusten a les disposicions del Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat constitutiu de la Comunitat europea a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001.  
Per tot això, a proposta del director general d'Investigació, Desenrotllament i Innovació Agropecuària,   
ORDENE  
Article 1  
S'establixen, com a annex d'esta disposició, les bases reguladores de la línia de la conselleria d'Agricultura, Pesca i Alimentació per la qual s'establixen ajudes compensatòries pels costs de prevenció i eradicació de salmonel·losi en gallines ponedores.  
Article 2  
Es convoquen, per a l'exercici 2007, les ajudes a què es fa referència en l'article primer, que podran sol·licitar-se durant tres mesos des del dia d'entrada en vigor d'esta orde.  
DISPOSICIONS TRANSITÒRIES  
Primera  
Les ajudes regulades en esta orde es concediran, en l'exercici 2007, a càrrec de la línia T3081 000, capítol 4, del programa 714.80, ORDE de 20 de març de 2007, de la Conselleria d'Agricultura, Pesca i Alimentació, per la qual s'establixen ajudes compensatòries pels costs de prevenció i eradicació de salmonel·losi en gallines ponedores. [2007/6006]Conselleria d'Agricultura, Pesca i Alimentació"Desenrotllament i millora ramaderia", amb un import màxim de 400.000 €.  
Segona  
Per a les sol·licituds presentades en l'exercici 2007, les despeses subvencionables seran les realitzades des de la publicació de la present orde fins a la data de presentació de la sol·licitud.   
DISPOSICIONS FINALS  
Primera  
Es delega en el director general d'Investigació, Desenrotllament i Innovació Agropecuària la concessió i denegació de les ajudes previstes en esta orde.  
Segona  
Es faculta el director general d'Investigació, Desenrotllament i Innovació Agropecuària per a dictar les disposicions necessàries per al desplegament i compliment d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 20 de març de 2007  
El conseller d'Agricultura, Pesca i Alimentació,  
Juan Gabriel Cotino Ferrer  
ANNEX  
Bases reguladores de la línia d'ajudes per al control de malalties en les explotacions de gallines ponedores.   
Apartat primer. Objecte de l'ajuda   
S'establix una ajuda de caràcter compensatori per a la prevenció i eradicació en gallines ponedores de salmonel·losi d'importància per a la salut pública, tal com es definixen en l'Orde PRE/1377/2005, en el marc del Programa Nacional de Control de Salmonel·losi.   
Apartat segon. Procediment de concessió de les ajudes  
D'acord amb les disposicions de l'article 22.1 de la Llei 38/2003, de 17 de novembre, General de Subvencions, atés el caràcter singular de les ajudes regulades en esta orde i les raons concurrents d'interés públic, s'establixen ajudes pels costs de prevenció i eradicació en gallines ponedores de salmonel·losi d'importància per a la salut pública, en règim de concurrència competitiva.  
Apartat tercer. Beneficiaris  
Les associacions o entitats que despleguen la seua activitat en el sector avícola de la Comunitat Valenciana i que presten servicis de controls sanitaris i mesures de prevenció davant de salmonel·losi, com també sacrifici i destrucció d'animals afectats, podran percebre una ajuda, si complixen les condicions previstes en esta orde.  
Les associacions o entitats beneficiàries de l'ajuda queden obligades a no repercutir als titulars de les explotacions les despeses produïdes pels servicis objecte de subvenció, i no podran exigir la pertinença a l'associació com a condició per a prestar els servicis.  
Apartat quart. Despeses subvencionables  
Tindran la consideració de despeses subvencionables els servicis següents que les associacions de productors prestaran a les explotacions de ponedores, realitzats des de l'1 de gener fins al 31 de desembre de l'exercici anterior a aquell en què se sol·licita l'ajuda:  
Controls sanitaris  
Proves de detecció de la malaltia   
Compra i administració de vacunes  
Compra i aplicació de productes fitosanitaris   
Sacrifici i destrucció d'animals afectats   
Neteja, desinfecció, desinsectació i desratització de les instal·lacions i l'utillatge, per mitjà de la utilització de productes autoritzats i mètodes adequats, fins a assegurar l'absència de Salmonella  
Els servicis veterinaris oficials comprovaran l'eficàcia de la desinfecció per mitjà d'una presa de mostres oficial que demostre eixa absència de Salmonella en l'explotació.  
Apartat cinqué. Sol·licituds  
Les sol·licituds es formalitzaran en instància degudament omplida, dirigida al conseller d'Agricultura, Pesca i Alimentació.  
Estes instàncies podran presentar-se en qualsevol de les oficines de la conselleria d'Agricultura, Pesca i Alimentació de la Comunitat Valenciana en el termini que es determine en la convocatòria d'ajudes corresponent.  
Les sol·licituds s'acompanyaran de la documentació següent:  
Fotocòpia compulsada del NIF o CIF del sol·licitant.  
Acreditació de la personalitat jurídica de l'entitat o associació i de la representativitat de la persona representant.  
Relació d'associats, amb indicació del número d'explotació, titular i cens de l'explotació.  
Imprés d'alta de manteniment de tercers de la Generalitat Valenciana, acompanyat del certificat de l'entitat bancària de la titularitat del compte en què han d'efectuar-se els pagaments.  
Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
Documentació acreditativa de les despeses realitzades, amb justificants bancaris del seu pagament.  
Documentació acreditativa del compliment dels requisits exigits, que estarà constituïda, almenys, pels documents següents:  
a) Memòria en què es detallen les activitats realitzades en cada explotació, amb la seua situació sanitària.  
b) Un certificat del veterinari oficial de l'escorxador en què constaran el nombre d'animals sacrificats, la data de sacrifici i l'explotació d'origen dels animals.   
c) Un certificat dels servicis veterinaris oficials de la CAPA de l'absència de Salmonella en les instal·lacions, una vegada sacrificades les aus.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat Valenciana) i davant la Seguretat Social.  
Els impresos normalitzats per a emplenar els diferents tràmits descrits anteriorment estan en els llocs de tramitació, en els centres PROP de la Generalitat o en la pàgina web: http://www.gva.es.  
Apartat sisé. Tramitació, resolució i pagament de les ajudes  
La instrucció del procediment de concessió de subvencions correspon al Servici de Producció i Sanitat Animal, que realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetrà a l'òrgan col·legiat un informe d'avaluació de les sol·licituds.  
L'òrgan col·legiat encarregat de realitzar la proposta de resolució de concessió de les ajudes a la vista de l'informe d'avaluació de les sol·licituds estarà integrat per 3 membres: caps de Servici o de Secció del Area de Ramaderia de la Direcció General competent en matèria de ramaderia.  
La proposta de concessió esmentada es remetrà al Servici de Producció i Sanitat Animal per a formular la preceptiva proposta de resolució.  
A la vista de la documentació aportada i la proposta dels òrgans d'instrucció, el conseller d'Agricultura, Pesca i Alimentació resoldrà la concessió d'estes ajudes d'acord amb l'import previst en l'apartat 8. La resolució inclourà la concessió o denegació expressa de la subvenció d'acord amb els pagaments justificats, dels quals estaran exclosos tots els imposts.  
El termini màxim per a resoldre i notificar la resolució del procediment no podrà suparar els 6 mesos des de la convocatòria de l'ajuda. La falta de resolució expressa en este termini tindrà efecte desestimatori.  
Apartat seté. Criteris de preferència  
Si el conjunt de les ajudes sol·licitades supera els fons disponibles, s'ordenaran les sol·licituds segons el nombre d'animals afectats pel programa, i s'atendran en primer lloc les sol·licituds que afecten un nombre més gran de gallines ponedores.   
En cas d'empat en la puntuació final obtinguda pels sol·licitants, tindran preferència les empreses que acrediten ocupar més percentatge de treballadors discapacitats en relació amb les seues plantilles respectives.  
Apartat huité. Compatibilitat i quantia de les ajudes  
L'import de l'ajuda podrà arribar al 80% de les despeses efectuades, sense que es puga sobrepassar la quantia màxima d'1 euro per animal objecte de les actuacions, d'acord amb el cens que figure en el RERA el dia de l'entrada en vigor d'esta orde.  
Els beneficiaris de les ajudes previstes en esta orde no podran rebre ajudes acollint-se a una altra normativa nacional o comunitària que tinga els mateixos objectius que esta orde.  
Apartat nové. Dotació pressupostària  
Anualment es fixarà l'import global màxim pel qual es podrà concedir esta ajuda i la línia dels pressuposts generals de la Generalitat Valenciana a què es carregarà.  
Apartat deu. Reintegrament de quantitats indegudament percebudes  
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos que s'hi preveuen.  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.